 इत्थें तक्कर जे दौने बंडोए दे हिस्सें बश्कार किश रस्तें गी शुरू करने दे इलावा कश्मीर दे सरबंधै च विश्वास ब्हाली दे उपाएं (सीबीएम) गी बी अग्गे नेईं बधाया गेआ।  ईआं सेई हुंदा ऐ जे मौजूदा समें च नमीं दिल्ली रिआसती दे परेशान ते दुखी लोकें कन्नै गल्लबात करने दे ‘मूड’ च गै नेई ऐ।  उमर अब्दुल्ला गलांदे न जे उंदी सरकार ‘नाटकबाजी थमां मता कम्म करने च जकीन करदी ऐ’।  तां फ्ही इस मामले च कारवाई कुत्थे ऐ?  केह् ब्हाऊ च गल्लां करदे होई अलगाववादिएं गी वार्ता लेई बिना अस्तित्व आहली मेज उप्पर औने दा साद्‌दा देना नाटकबाजी नेईं ऐ?  जिस कश्मीर समस्या गी उमर अब्दुल्ला दी पार्टी सने होर मुक्खधारा आहलिआं पार्टिआं भारत दा अंदरूनी मामला गलादिआं न, जेकर उस मूल समस्या गी इक बक्खी छोड़ी बी दित्ता जा ता रिआसती च मानवाधिकारें दे हनन दे मामलें गी रोकने लेई अजे तक्कर उंदी सरकार पासेआ केहड़िआं गैंही चुक्किआं गेईआं न।  जदूं थमां उने औहद्धा संभालेआ ऐ इस चाल्ली दे मामलें च बादधा गै होआ ऐ।  बोमई च सेना शिविर पासेआ कीती गेदिएं हत्तेआएं गी लेईऐ कसूरवारें गी सजा देने दा उदा सब्भने थमां ताजा वादा वरोध प्रदर्शनें परैंत गै सामनै आया।  सोआल एह बी उट्‌ठदा ऐ जे इस चाल्ली दी इक्कली कारवाई सुरक्षाबलें पासेआ कीते जा करदे ब-म्हाब मानवाधिकार दे हनन दे मामलें लेई काफी ऐ?  पिछले दौ दहाकें थमां रिआसती पुलस ते फौजी दस्ते पासेआ तानाशाही ग रवैया अपनांदे होई जेहडे मानवाधिकारें दे हनन कीते जा करदे न उंदे लेई कुसै गी जोआबदेह ठहराया जाग?  बिना कोई संस्थागत तरीकाकार अपनाए दे केह इस चाल्ली दे मामलें गी रोकेआ जाई सकदा ऐ?  सशस्त्र बल विशेशाधिकार अधिनियम ते जन सुरक्षा अधिनियम जनेह काले कनूनें गी ट्हाए जाने दी मंग दे बावजूद बी मुक्खमंत्री चुप्प कीऽ न?  इत्थें तक्कर जे प्रधानमंत्री पासेआ तथाकथित गोलमेज कांफ्रेंस दे परैंत बनाए गेदे कार्यकारी गुटें पासेआ बी इस चाल्ली दे काले कनूने गी टहाने ते मानवाधिकार हनन दे मामलें कन्नै निब्बड़ने लेई कोई संस्थागत तरीकाकार अपनाए जाने दे बारे च सुझाव दित्ते हे ब अजें तक्कर सरकार पासेआ इस बक्खी लोड़चदिआं गैंहीं कीऽ नेईं चुक्किआं गेई आ?